Stranka Most nezavisnih lista koju predvodi metkovski gradonačelnik Božo Petrov na izbore izlazi nakon što je okupila niz lokalnih gradonačelnika, ekonomista, a posljedni im se pridružio Drago Prgomet koji je bio drugi čovjek HDZ-a.

U intervjuu za Dnevnik Nove TV, Božo Petrov je pojasnio program MOST-a i što oni očekuju od nadolazećih izbora, ali i dvije dominantne političke opcije u Hrvatskoj.

Stalno tvrdite u medijskim nastupima da HDZ i SDP nemaju više pravo voditi Hrvatsku. A zašto bi birači trebali glasati za vas koji imate samo 2 godine iskustva vođenja jednog grada?

Pa za razliku od HDZ-a i SDP-a, koji su u ovih 20 godina štošta obećavali, a zapravo cijelo vrijeme kupovali socijalni mir raznoraznim mjerama, što im se danas obija o glavu, mi u trenutku kad smo preuzeli dužnosti u lokalnim samoupravama, napravili smo kompletnu reorganizaciju cijelog sustava, izracionalizirali troškove, vratili preko 70 posto dugova, koje je tad nosila lokalna samouprava, pripremili niz projekata, od kojih nije bilo ničeg u našim lokalnim samoupravama. Dakle, mi smo od prvog dana počeli raditi.

Grad i državu nije isto voditi?

Nije, ali je princip isti. Dakle, čak u svim propagandnim materijalima koje će davati HDZ i SDP, ima štošta toga sličnog, a ono što nedostaje cijelo vrijeme političarima u Republici Hrvatskoj je odvažnost i volja da to promijene, jer vidjet ćete u predizbornim lecima da je mnogo toga obećavano, a zapravo ništa od toga nije napravljeno. to je ono što nedostaje.

Ovako će izgledati Milanovićev gospodarski program

Nakon izbora, ako vaši zastupnici budu odlučivali, komu ste se spremni prikloniti?

nama su i Hdz i SDP isti. To je za nas jednaka interesna skupina i mi tu ne vidimo nikakvu razliku. ono što mi očekujemo je da Hrvatska konačno napravi reforme u javnoj i lokalnoj upravi, u poreznom sustavu i pravosuđu. To je ono što se pothitno mora napraviti, inače neće biti sutra za Hrvatsku.

U donošenju odluka, hoćete li se voditi svjetonazorski ili programski?

Svjetonazorski i programski, ne. Znači mi imamo svoj program koji želimo provesti.

Koje su osnovne crte vašeg programa te kako biste se vi odredili?

Dakle, kao što sam već rekao, reforme lokalne uprave, poreznog sustava, pravosuđa, rasterećenje gospodarstva i raznoraznih nameta. To je onaj dio koji se apsolutno mora provesti.

Da li to znači i manje županija onda?

Naravno, to je uključeno u racionalizaciju lokalne i javne uprave.

Manje poreza?

Naravno, ali ono što je jako bitno, ljudi će uvijek pitati odakle novac prilikom rasterećenja poreznog sustava. Ne biste vjerovali kad biste znali da u našoj lokalnoj samoupravi prihodi nisu značajno rasli, a vratili smo preko 70 posto duga. Drugim rječima, samo prestanite krasti, samo prestanite namještati javne natječaje. Imate primjer autoceste za koji svi znaju. Njihov rashod je eksponencijalno rastao onako kako se autocesta približavala svojem kraju. Htio bih iskoristiti jednu priliku, pozvao bih gospodina Milanovića i Karamarka, budući da su oni odlučili da ovaj novi izborni sustav bude ujedno i referendum, iz razloga jer postoji preferencijalno glasovanje. Oni se predstavljaju i sposobnima, i svemoćnima, pa evo, neka zauzmu 14. mjesto. MOST će zauzeti 14. mjesto.

Na kojem ćete Vi biti mjestu?

Na 14. mjestu, na zadnjem mjestu, iz razloga što preferiramo da naša platforma iznjedri najbolje ljude. Dakle, nama nije stalo do fotelja. Ako se gospoda Milanović i Karamarko ne boje, neka stanu na 14. mjesto pa neka sami vide da li njihove stranačke kolege njih doista žele.

Imate li neki uvjet ili reformu koju tražite da biste surađivali s jednim ili drugim blokom? Konkretno, koja bi to bila reforma, barem jedna?

Ne vjerujem da je niti jedna, niti druga strana u stanju ispuniti to. Volio bih da jest, ali ono što je vjerojatnije da će se dogoditi jest velika koalicija nego reforme koje će provesti, jer to nažalost pokazuju već 20 godina.

Ako ne želite ni s kim koalirati, jeste li svjesni da je u tom slučaju moguće da se ide na nove izbore i da vas onda netko kazni?

Uvjet su samo reforme. Ako nitko ne pristane provesti reforme, za nas je mnogo važnije provesti nove izbore, nego trpjeti još jednu nesposobnu vlast.

Tko bi to mogao po Vašem mišljenju, SDP ili HDZ?

Ono što mi mislimo je da na kraju to neće provesti niti jedni niti drugi. Volio bih da se varam.

Niste baš neki optimist?

Volio bih da se varam i bit će mi drago ako se varam da barem netko pristane na sve ove reforme, ali nažalost, vidjeli smo da su krenuli i medijski napadi na nas i ono što mi očekujemo sad po novinama u idućih mjesec dana će biti brutalno, samo zato što smo se odlučili boriti. Znači mi doslovno radimo otpor prema ovakvom sustavu, jer ako se ljudi ne budu borili, i tu ljude pozivamo, neće biti sutra za Hrvatsku.

DNEVNIK.hr pratite putem iPhone/iPad | Android | Twitter | Facebook